Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (EGF/2014/012 BE/ArcelorMittal referenciaszámú kérelem) /* COM/2014/0734 final - 2014/ ( ) */





INDOKOLÁS A JAVASLAT HÁTTERE 1. Az Európai Globalizációs Alkalmazkodási Alapból (EGAA) nyújtott pénzügyi hozzájárulásokra vonatkozó szabályokat az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről szóló, 2013. december 17-i 1309/2013/EU európai parlamenti és tanácsi rendelet[1] (a továbbiakban: EGAA-rendelet) tartalmazza. 2. Belgiumban az ArcelorMittal Liège S.A.-nál elbocsátások történtek, amelyeket követően a belga hatóságok „EGF/2014/012 BE/ArcelorMittal” referenciaszámon kérelmet nyújtottak be az EGAA-ból igénybe vehető pénzügyi hozzájárulás iránt. 3. A kérelem értékelése után a Bizottság az EGAA-rendelet valamennyi vonatkozó rendelkezése alapján megállapította, hogy az EGAA-ból igénybe vehető pénzügyi hozzájárulás odaítélésének feltételei teljesülnek. A KÉRELEM ÖSSZEFOGLALÁSA EGAA-kérelem: || EGF/2014/012 BE/ArcelorMittal Tagállam: || Belgium Érintett régió(k) (NUTS 2 szint): || Liège tartomány (BE 33) A kérelem benyújtásának dátuma: || 2014. július 22. A kérelem átvételi elismervényén feltüntetett dátum: || 2014. augusztus 4. A kiegészítő információ iránti kérelem időpontja: || 2014. július 24. A kiegészítő információ benyújtásának határideje: || 2014. szeptember 16. Az értékelés befejezésének határideje: || 2014. december 9. Beavatkozási kritérium: || Az EGAA-rendelet 4. cikke (1) bekezdésének a) pontja Elsődlegesen érintett vállalat: || ArcelorMittal Liège S.A. Gazdasági ágazat(ok) (NACE Rev. 2. szerinti ágazat)[2]: || 24. ágazat („Fémalapanyag gyártása”) A leányvállalatok, a beszállítók és az ellátási lánc következő szintjein álló termelők száma: || Nulla Referencia-időszak (négy hónap): || 2014. január 1. – 2014. május 1. A referencia-időszak alatt elbocsátottak és a tevékenységüket megszüntető önálló vállalkozók száma (a): || 752 A referencia-időszak előtt vagy után elbocsátottak és a tevékenységüket megszüntető önálló vállalkozók száma (b): || 533 Az összes elbocsátás száma (a + b): || 1 285 A megcélzott kedvezményezettek becsült száma összesen: || 910 A személyre szabott szolgáltatásokhoz kapcsolódó költségvetés (EUR) || 2 575 900 Az EGAA végrehajtásához kapcsolódó költségvetés[3] (EUR) || 76 578 Teljes költségvetés (EUR) || 2 652 478 EGAA-hozzájárulás (60 %) (EUR) || 1 591 486 A KÉRELEM ÉRTÉKELÉSE Az eljárás 4. A belga hatóságok 2014. június 22-én nyújtottak be kérelmet „ EGF/2014/012 BE/ArcelorMittal” referenciaszámon, 12 héten belül attól az időponttól számítva, amikor teljesültek az alábbiakban meghatározott beavatkozási kritériumok. A Bizottság 2014. július 24-én egy kérdéssort küldött a belga hatóságoknak, és a kérelem benyújtásától számított két héten belül, 2014. augusztus 4-én elismerte a kérelem átvételét. Belgium a kérelem átvételének elismerésétől számított hat héten belül megküldte a kiegészítő információkat. A teljes kérelem kézhezvételétől számított 12 hetes határidő, amelyen belül a Bizottságnak le kell zárnia annak értékelését, hogy a kérelem megfelel-e a pénzügyi hozzájárulás feltételeinek, 2014. december 9-én jár le. A kérelem elfogadhatósága Az érintett vállalat és kedvezményezettek 5. A kérelem 1 285 munkavállalóra vonatkozik, akiket az ArcelorMittal Liège S.A. vállalattól bocsátottak el, amely a NACE rendszer szerinti gazdasági ágazatok közül a 24. ágazatban („Fémalapanyag gyártása”) működött. Az érintett vállalattól történt elbocsátások a liège-i (BE33) NUTS[4] 2. szintű régióban következtek be. Beavatkozási kritériumok 6. A belga hatóságok kérelmüket az EGAA-rendelet 4. cikke (1) bekezdésének a) pontja szerinti beavatkozási kritérium alapján nyújtották be, amely a támogatást a következőkhöz köti: legalább 500 elbocsátott munkavállaló vagy tevékenységét megszüntető önálló vállalkozó egy négyhónapos referencia-időszak alatt egy vállalkozáson belül egy tagállamban, ideértve a vállalkozás beszállítói vagy felhasználói termelői körében elbocsátott munkavállalókat és tevékenységüket megszüntető önálló vállalkozókat is. 7. A négyhónapos referencia-időszak 2014. január 1-jétől 2014. május 1-jéig tartott. 8. A kérelem 752 munkavállalóra vonatkozik, akiket a vállalattól e négy hónapos referencia-időszak alatt bocsátottak el[5]. Az elbocsátások és a tevékenységüket megszüntető önálló vállalkozók számának kiszámítása 9. Az elbocsátásokat a munkáltató által a munkavállaló elbocsátásáról vagy a munkaszerződésének megszüntetéséről adott személyre szóló értesítés időpontjától számították. Támogatható kedvezményezettek 10. A már említett munkavállalókon túl 533 olyan munkavállaló is a támogatható kedvezményezettek közé tartozott, akiket a négy hónapos referencia-időszak előtt vagy azt követően bocsátottak el. Ezeket a munkavállalókat mind a tervezett elbocsátások 2011. október 14-én történt általános bejelentése után bocsátották el. Egyértelmű ok-okozati összefüggés mutatható ki a referencia-időszakban az elbocsátásokat kiváltó eseménnyel, mivel az elbocsátások kivétel nélkül a 2011 októberében kezdeményezett leépítésből fakadnak. 11. A támogatásra jogosult kedvezményezettek száma így összesen 1 285. Az elbocsátások és a világkereskedelemben a globalizáció hatására bekövetkezett fő strukturális változások közötti kapcsolat 12. Az elbocsátások és a világkereskedelemben a globalizáció hatására bekövetkezett jelentős strukturális változások közötti kapcsolat alátámasztására Belgium azzal érvel, hogy az acél előállításával foglalkozó ágazat – amelyben az ArcelorMittal Liège S.A tevékenykedik – súlyos gazdasági csapást szenvedett mindenekelőtt amiatt, hogy gyorsan csökkent az Unió piaci részesedése. 13. A 27 tagú EU-ban 2007 és 2013 között a nyersacél gyártása 210,1 millió tonnáról 166,2 millió tonnára[6] esett vissza (−20,9 % összesített vagy −3,8 %-os éves növekedési ráta[7]), míg a gyártás világszinten 1 348,1 millió tonnáról 1 649,3 millió tonnára nőtt (+22,3 % összesített vagy +3,4 %-os éves növekedési ráta). Ennek következményeként és a belga hatóságok által hivatkozott adatok szerint a 2007 és 2013 közötti időszakban folyamatosan csökkent az Unió részesedése az acéltermelésben (2007-ben az uniós termelés a világ össztermelésének 16 %-át, míg 2013-ban csupán 10 %-át tette ki). A termelés visszaesése sokkal hangsúlyosabb volt Európában, mint az Egyesült Államokban vagy Oroszországban. Ezzel szemben ugyanebben az időszakban Ázsiában jelentősen megugrott a termelés, 56 %-ról 67 %-ra. 14. A kereskedelemben bekövetkezett ilyen változásokat más tényezők is súlyosbították, például az, hogy a gazdasági válság hatására az EU-ban a gépjárműiparban és az építőiparban csökkent az acél iránti kereslet, továbbá relatíve nőttek az előállítási költségek (nyersanyagok, energia, környezeti korlátok stb.). E tényezők hátrányosan befolyásolták az EU acéliparának versenyképességét, és hatásukra több európai acélgyártó üzem bezárásra vagy szerkezetátalakításra kényszerült, ami az elmúlt években számos munkahely megszűnéséhez vezetett az acélipari ágazatban [8]. Az EU-27 országaiban például 2008 és 2013 között mintegy 280 000 fővel, 1,44 millióról 1,16 millióra esett vissza (−19,4 %) a kohászati iparban (NACE Rev. 2. rendszer szerinti 24. ágazat: „Fémalapanyag gyártása”) foglalkoztatottak száma. 15. Az EGAA 2007-es létrejötte óta négy, acéliparral kapcsolatos EGAA-kérelmet nyújtottak be[9]. A kérelmek közül három a globalizáció hatására a világkereskedelemben bekövetkezett fő strukturális változásokhoz kapcsolódott[10], a negyedik pedig a globális pénzügyi és gazdasági válsághoz[11]. Az elbocsátásokhoz és a tevékenységek megszüntetéséhez vezető események 16. Az elbocsátásokhoz és a tevékenységek megszüntetéséhez vezető események az ArcelorMittal Group Európai Unión belüli jelentős átalakításának 2008-as bejelentéséhez kötődnek. A döntés hátterében a vállalatnak a piaci trendekhez viszonyítva Európában jelentkező többletkapacitása állt. A csoport úgy határozott, hogy az Európában található 25 nagyolvasztó kemencéjéből 10-et véglegesen bezár és számos termelőegységét is megszünteti. Öt év alatt 33 000-en vesztették el munkájukat, ez a szám a vállalat által foglalkoztatott munkavállalók 25 %-ának felel meg. 17. A belga hatóságok szerint az acél iránti kereslet visszaesése, az előállítási költségek relatív emelkedése (nyersanyagok, energia, környezeti korlátok stb.), valamint az acél árának csökkenése (az acéltekercs ára mintegy 17 %-kal csökkent) 2011-ben a termelőt a termelés visszafogására, továbbá a liège-i nagyolvasztó üzem bezárására és mind az 1 285 itt foglalkoztatott munkavállaló elbocsátására kényszerítette. Az elbocsátások várható hatása a helyi, a regionális és az országos gazdaságra és foglalkoztatásra 18. A liège-i fémfeldolgozó ipar az utóbbi években háttérbe szorult, 2007-ben az ágazathoz tartozó 40 vállalat 6 193 munkavállalót foglalkoztatott, míg 2012-ben már csak 35 vállalat maradt, 4 187 munkavállalóval. Ez alatt az időszak alatt tehát az ágazaton belüli foglalkoztatás 32 %-kal esett vissza. Az ArcelorMittalon belüli leépítésnek azért nagy a jelentősége, mert a vállalat a fémiparon belül a helyi foglalkoztatás 78,9 %-át, a feldolgozóiparban pedig a 14,3 %-át biztosítja. 19. A 2008–2009-es és a 2011-es pénzügyi válság még mindig érezteteti hatását Vallónia gazdaságában, és az ArcelorMittalon belüli leépítés további munkahelyek megszűnéséhez vezet majd a régióban. 2014 májusában 54 440 munkanélkülit tartottak nyilván Liège-ben, ezzel a munkanélküliségi ráta elérte a 19,48 %-ot. Főként képzetlen emberekről van szó (49,9 %-uk nem vett rész felső középfokú oktatásban), akiknek 40,4 %-a már több mint két éve nem áll munkában. A vallón régión belül Liège az egyike azon városoknak, ahol a legalacsonyabb (53,4 %) az aktivitási ráta (a régiós érték 56,7 %)[12]. A megcélzott kedvezményezettek és a javasolt intézkedések A megcélzott kedvezményezettek 20. Az intézkedésekben várhatóan részt vevő megcélzott munkavállalók becsült száma 910. E munkavállalók adatai nemek, állampolgárság és életkor szerinti bontásban: Kategória || A megcélzott kedvezményezettek száma Nem: || Férfiak: || 871 || (96 %) || Nők: || 39 || (4 %) Állampolgárság: || Uniós polgárok: || 910 || (100 %) || Nem uniós polgárok: || 0 || (0 %) Korcsoport: || 15 és 24 év közöttiek: || 25 || (3 %) || 25 és 29 év közöttiek: || 37 || (4 %) || 30 és 54 év közöttiek: || 803 || (88 %) || 55 és 64 év közöttiek: || 45 || (5 %) || 64 év feletti: || 0 || (0 %) A javasolt intézkedések támogathatósága 21. Az ArcelorMittal által elbocsátott munkavállalók támogatása céljából a belga hatóságok által megvalósított fellépések részét képező intézkedéseknek csupán egy részét fogja társfinanszírozni az EGAA. A Belgiumban csoportos létszámcsökkentés esetén kötelező intézkedések, valamint az újrafoglalkoztatási egység szokásos tevékenységeinek részeként végrehajtott intézkedések (pl. az újbóli elhelyezkedés esélyének javítása érdekében nyújtott támogatás, alapképzés, álláskereséshez nyújtott segítség és karrier-tanácsadás stb.) ezért nem szerepelnek ebben az EGAA-kérelemben. 22. Az elbocsátott munkavállalóknak nyújtott, személyre szabott szolgáltatások az alábbiakat foglalják magukban: – Újrafoglalkoztatás: segítségnyújtás / tanácsadás / integráció. Ezek a szolgáltatások az újrafoglalkoztatási egység szokásos tevékenységeire épülnek[13]. A szolgáltatásokat a FOREM munkatársaiból álló csoport nyújtja majd (projektmenedzser, szaktanácsadók), együttműködve a „szociális munkatárs” („accompagnateurs sociaux”) szerepét betöltő korábbi munkavállalói érdek-képviseleti tagokkal, akik a munkavállalókat arra ösztönzik, hogy részt vegyenek az intézkedésekben, továbbá segítséget nyújtanak nekik az igazgatási eljárásokban. A munkavállalók közötti kapcsolatteremtés elősegítése érdekében a szolgáltatásokat az összes elbocsátott munkavállaló számára együttesen biztosítják az erre a célra kijelölt helyszíneken. A szolgáltatások a tevékenységek három típusára terjednek ki: i. csoportos tájékoztatás az álláskeresési technikákról (önéletrajz és pályázati levél írása, internetes források használata stb.), a munkaügyi előírások magyarázata (újbóli elhelyezkedés, munkanélküliség, munkaszerződés, nyugdíj), a diszkriminációval kapcsolatos tudatosság növelése, a lehetőségeket rejtő szakmák és ágazatok ismertetése stb.; ii. egyéni interjúk egy FOREM-tanácsadóval (készségek felmérése, karrierútvonal, képzési útmutatás, stb.); iii. ingyenes és nyílt hozzáférés az álláskeresési eszközökhöz (internetkapcsolattal rendelkező informatikai eszközök, telefon, célzott háttéranyagok stb.). Ez az intézkedés maximum 24 hónapig a 910 érintett munkavállaló mindegyike által igénybe vehető. Az álláskeresés támogatása. A FOREM emellett olyan specifikus tevékenységeket fog végezni, amelyekkel elősegíti az álláskeresést és elhárítja az újrafoglalkoztatás folyamatát gátló akadályokat. Ez magában foglalja az elbocsátott munkavállalók és a potenciális munkaadók közötti megbeszéléseket (munkaközvetítés), a vállalatlátogatásokat, a munkaügyi szakemberekkel való találkozást az interjúkra való felkészülés érdekében és a tapasztalatok cseréjét más olyan munkavállalókkal, akik már átképezték magukat, vagy akik már találtak állást csoportos elbocsátást követően. – Képzés és átképzés: Integrált képzés: A FOREM, a képzési központok vagy az IFAPME[14] különböző típusú szakképzéseket nyújthat (a képzés típusának függvényében). Első lépésként a FOREM munkatársai segítenek az egyes résztvevőknek a munkával kapcsolatos céljaik meghatározásában, és a képzési modulok három típusa közül az egyik felé irányítják őket. Azok a munkavállalók, akiknek lehetőségük van átképezni magukat olyan szakmára, amely hasonló az ArcelorMittalnál végzett munkájukhoz, képzettségük bővítése és aktualizálása céljából részt vehetnek szakirányú vagy specializációs modulképzésben (40 óra), vagy kiegészítő modult választhatnak (320 óra), amely új képesítés megszerzésével zárul, és lehetővé teszi a munkavállalók számára, hogy új szakmában próbáljanak meg elhelyezkedni az ipari ágazatban. Egy teljesen más ágazatba való átképzés érdekében a munkavállalók egy (átlagosan 960 órás) szakmai képzésben vehetnek részt, hogy megszerezzék a szakmához szükséges képzettséget. Az egyes képzési modulok végén értékelik és dokumentálják az új készségeket. A képzés típusa és a képzettség függvényében a résztvevők hivatalos képesítést (vagyis a képzettségről szóló tanúsítványt), részvételt igazoló tanúsítványt (olyan képzettség vagy szakmák esetében, amelyeknél nem létezik hivatalos tanúsítás) vagy a készségekről szóló igazolást (olyan készségek és képzettség esetében, amelyeket a formális képzések keretein kívül szereztek) kapnak. A készségekről szóló hivatalos tanúsítványt értékelő vizsgák segítségével ellenőrzik, ezután a résztvevők megkapják az „Igazolás a képzés során megszerzett készségekről” című dokumentumot („Certificat des Compétences Acquises en Formation” – CECAF). A készségeket értékelő vizsgák segítségével ellenőrzik, ezután a résztvevők megkapják a készségekről szóló dokumentumot („titres de compétences”). A tapasztalatok átadása: A tapasztalt munkavállalók műszaki szaktanári vagy szakoktatói képesítés megszerzésével fejleszthetik tovább készségeiket és szakértelmüket. A FOREM és a műszaki képzés különböző ágazatainak szövetségei különleges tudatosságnövelő és előkészítő modult dolgoznak ki, amelynek segítségével egyes munkavállalókat arra ösztönözhetnek, hogy szakoktatóvá képezzék magukat. A modul konkrét információk biztosítását, műszaki támogatást, szakértőkkel való találkozást és helyszíni látogatásokat is tartalmaz. A modul nyolc hétig tart, és mintegy 10 munkavállaló vehet részt benne. – A vállalkozói kedv ösztönzése: Vállalkozás létrehozásához nyújtott támogatás: Azok a munkavállalók, akik saját vállalkozás létrehozását fontolgatják, iránymutatást és támogatást kapnak a FOREM vállalkozásalapításra szakosodott tanácsadójától. Ez a támogatás két fő tevékenységet ölel fel: i. csoportos tájékoztatás, melynek célja felhívni a figyelmet a vállalkozásalapítási lehetőségekre, valamint tájékoztatást adni a jogi szempontokról és a vállalkozásalapítást támogató intézkedésekről; ii. egyéni megbeszélések az érdekelt munkavállalókkal, melyek célja áttekinteni a terveiket és összeismertetni őket a vállalkozástámogató szervezetekkel és szolgáltatókkal. A tanácsadó szorosan együtt fog működni az újrafoglalkoztatási egységekkel, hogy segítséget nyújtson a munkavállalóknak a vállalkozási terveik megvalósításához. Hozzávetőleg 50 munkavállaló részvétele várható a tájékoztatókon, és valószínűsíthetően körülbelül 20-an fognak részt venni a megbeszéléseken és az azokat követő tevékenységekben. A kollektív projektek támogatása: Azok a munkavállalók, akik csoportként „szociális” vállalkozás létrehozását fontolgatják, iránymutatást és támogatást kapnak egy (pályázati felhívás útján kiválasztott) szakosodott tanácsadó cégtől, valamint az újrafoglalkoztatási egységtől. Ez a támogatás a vállalkozásalapításról és alapvető vezetői készségekről szóló tájékoztató és figyelemfelkeltő előadásokat, valamint a társaság létrehozásával (pl. az üzleti terv kidolgozásával, az alapszabály elkészítésével, marketinggel stb.) kapcsolatos tanácsadást foglal magában. A szóban forgó vállalkozási tervek beindítási költségeinek fedezetéhez támogatás nyújtható. A munkavállalóknak kérelmet kell benyújtaniuk, amely ismerteti a tervet (pl. a munkavállalók készségeit és tapasztalatát, a megvalósíthatósági tanulmányt, a pénzügyi elemzést, a piaci lehetőségeket, a növekedési kilátásokat, a társadalmi-gazdasági előnyöket stb.). Az újrafoglalkoztatási egység támogatási bizottsága, amely a munkaadó, a szakszervezetek és a FOREM képviselőit tömöríti, elbírálja a kérelmeket, és határoz a vissza nem térítendő támogatás odaítéléséről. A projektben részt vevő valamennyi munkavállaló 5 000 EUR összegű támogatásban részesülhet (és a részt vevő munkavállalók egyesíthetik pénzeszközeiket). A támogatásokat berendezések, áruk, reklám beszerzésére, tanácsadás, képzés igénybevételére stb. lehet fordítani. A tanácsadó fogja kezelni a támogatásokat és beszámol a FOREM-nek a kiadások felhasználásáról (számlák és igazoló dokumentumok). Várhatóan 100 munkavállaló vesz majd részt ebben az intézkedésben, és 5 támogatást ítélnek oda a munkavállalóknak. 23. Az itt leírt javasolt intézkedések az EGAA-rendelet 7. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. Ezek a tevékenységek nem helyettesítik a passzív szociális védelmi intézkedéseket. 24. A belga hatóságok megadták a szükséges információkat a nemzeti jog vagy a kollektív szerződések értelmében az érintett vállalat számára kötelező intézkedésekről. Megerősítették, hogy az EGAA-ból származó pénzügyi hozzájárulás nem helyettesíti ezeket az intézkedéseket. Becsült költségvetés 25. A költségek teljes becsült összege 2 652 478 EUR, amely a személyre szabott szolgáltatásokra fordított 2 575 900 EUR-t, továbbá az előkészítő, irányítási, tájékoztatási és nyilvánossággal kapcsolatos, valamint ellenőrzési és jelentéstételi tevékenységekre fordított 76 578 EUR összegű kiadásokat foglalja magában. 26. Az EGAA-ból igényelt teljes pénzügyi hozzájárulás összege 1 591 486 EUR (az összköltség 60 %-a). Intézkedések || A résztvevők becsült száma || Az egy résztvevőre eső becsült költség (EUR-ban) (*) || Becsült összköltség (EUR-ban) (*) Személyre szabott szolgáltatások (az EGAA-rendelet 7. cikke (1) bekezdésének a) és c) pontja szerinti intézkedések) Újrafoglalkoztatás: (Orientation professionnelle) – segítségnyújtás/tanácsadás/integráció (Reconversion/Insertion) – Az álláskeresés támogatása (Dynamisation de la recherche d’emploi) || 910 150 || 2 054 300 || 1 869 000 45 000 Képzés és átképzés: (Formations) – Integrált képzés (Formations intégrées) – A tapasztalatok átadása (Transmission d'expérience) || 300 10 || 1 713 300 || 513 900 3 000 A vállalkozói kedv ösztönzése: (Aide à la creation d'emploi) – Vállalkozás létrehozásához nyújtott támogatás (Autocreation d'emploi individuelle) – A kollektív projektek támogatása: (Soutien à l'emergence de projets colletifs) || 50 100 || 900 1 000 || 45 000 100 000 Részösszeg (a): || – || 2 575 900 (100,0 %) Juttatások és ösztönzők (az EGAA-rendelet 7. cikke (1) bekezdésének b) pontja szerinti intézkedések) || Részösszeg (b): || – || 0 || (0,00 %) Az EGAA-rendelet 7. cikkének (4) bekezdése szerinti intézkedések 1. Előkészítő tevékenységek, irányítás, ellenőrzés és jelentéstétel || – || 32 778 2. Tájékoztatás és nyilvánosság || – || 43 800 Részösszeg (c): || – || 76 578 (2,9 %) Összköltség (a + b + c): || – || 2 652 478 EGAA-hozzájárulás (az összköltségek 60 %-a) || – || 1 591 486 (*) A végösszegek a kerekítések miatt nem egyeznek. A kiadások támogathatóságának időszaka 27. A belga hatóságok 2014. január 1-jén kezdték meg a személyre szabott szolgáltatások nyújtását a megcélzott kedvezményezettek részére. A 22. pontban említett intézkedésekre fordított kiadásokhoz ezért 2014. január 1. és 2016. július 22. között nyújtható támogatás az EGAA-ból származó pénzügyi hozzájárulásból. 28. Az EGAA végrehajtásával összefüggésben a belga hatóságoknál 2014. január 1-jétől kezdődően merültek fel igazgatási kiadások. Az előkészítő, irányítási, tájékoztatási és nyilvánossággal kapcsolatos, valamint ellenőrzési és jelentéstételi tevékenységekre fordított kiadásokhoz ezért 2014. január 1. és 2017. január 22. között nyújtható támogatás az EGAA-ból származó pénzügyi hozzájárulásból. A nemzeti vagy uniós forrásokból finanszírozott intézkedéseket kiegészítő jelleg 29. A tagállami előfinanszírozás vagy társfinanszírozás forrásai a következők: Az intézkedések végrehajtásának előfinanszírozásáról a FOREM gondoskodik. Az újrafoglalkoztatási egységeket, valamint a FOREM és a partnerei által biztosított képzéseket a vallon régió társfinanszírozza. 30. A belga hatóságok megerősítették, hogy a fentiekben ismertetett, az EGAA-ból nyújtott pénzügyi hozzájárulásban részesülő intézkedések nem részesülnek pénzügyi támogatásban egyéb uniós pénzügyi eszközökből. 31. Az ESZA által nyújtott pénzügyi támogatást korábban egy olyan projektnek ítélték oda („EnTrain – En Transition-Reconversion-Accompagnement”), amelynek célja általános pedagógiai módszerek kidolgozása az újrafoglalkoztatási egységek számára. A projekt eredményei nagy valószínűséggel hasznosnak bizonyulnak a tervezett intézkedések végrehajtása során. A megcélzott kedvezményezettekkel vagy képviselőikkel, a szociális partnerekkel, illetve a helyi és regionális hatóságokkal folytatott konzultáció során követett eljárások 32. A belga hatóságok jelezték, hogy a személyre szabott szolgáltatások összehangolt csomagja a megcélzott kedvezményezettekkel és a szociális partnerekkel egyeztetve készült el. Az intézkedések a 2014 februárja és 2014 júniusa között az érintett szociális partnerek részvételével lezajlott megbeszélések és előkészítő ülések eredményei. 33. Az újrafoglalkoztatási egységet („cellule de reconversion”) kifejezetten a csoportos elbocsátási eljáráshoz kapcsolódó jogi kötelezettségek teljesítése céljából hozták létre. Az újrafoglalkoztatási egységet egy bizottság irányítja, amely Vallónia foglalkoztatással és képzéssel foglalkozó állami szolgálatai, a FOREM, a szakszervezetek és az ágazati szakképzési szervezetek képviselőit egyesíti. Irányítási és ellenőrzési rendszerek 34. A kérelem tartalmazza az irányítási és ellenőrzési rendszer leírását, amely meghatározza az érintett szervek felelősségi körét. Az EGAA intézkedéseinek végrehajtásában részt vevő összes szervezetből álló irányítóbizottság gondoskodik az átfogó nyomon követésről és koordinációról. Az EGAA-ból folyósított pénzügyi hozzájárulást ugyanazok a szervek fogják irányítani és ellenőrizni, mint az ESZA-ból nyújtott támogatások esetében. Az irányító hatóság szerepét a Vallon-Brüsszeli Közösségben működő (korábban: Belgiumi Francia Közösség) ESZA-ügynökség egyik egysége fogja betölteni, kifizető hatóságként pedig az ESZA-ügynökség egy másik önálló egysége jár majd el. A Vallon-Brüsszeli Közösség Főtitkársága jár el igazoló hatóságként, a FOREM pedig közvetítőként. Az érintett tagállam által biztosított kötelezettségvállalások 35. A belga hatóságok minden szükséges biztosítékot megadtak az alábbiak tekintetében: – a javasolt intézkedésekhez való hozzáférés és azok megvalósítása során tiszteletben tartják az egyenlő bánásmód és a megkülönböztetésmentesség elvét; – a nemzeti és uniós jogszabályokban a csoportos létszámcsökkentések vonatkozásában előírt követelményeknek eleget tettek[15]; – a javasolt intézkedések nem részesülnek egyéb uniós alapok vagy pénzügyi eszközök pénzügyi támogatásában, és megtették a szükséges intézkedéseket a kettős finanszírozás megelőzésére; – a javasolt intézkedések kiegészítik a strukturális alapok által finanszírozott intézkedéseket; – az EGAA-ból nyújtott pénzügyi hozzájárulás megfelel az állami támogatásra vonatkozó uniós eljárási és anyagi szabályoknak. KÖLTSÉGVETÉSI VONZAT Javaslat költésgvetésre 36. Az EGAA éves maximális összege (2011-es árakon számítva) a 2014–2020-as időszakra vonatkozó többéves pénzügyi keretről szóló, 2013. december 2-i 1311/2013/EU, Euratom tanácsi rendelet[16] 12. cikkében meghatározottaknak megfelelően 150 millió EUR. 37. Miután megvizsgálta a kérelmet az EGAA-rendelet 13. cikkének (1) bekezdésében meghatározott feltételek szempontjából, valamint figyelembe vette a megcélzott kedvezményezettek számát, a javasolt tevékenységeket és a becsült költségeket, a Bizottság azt javasolja, hogy a javasolt intézkedések összköltségének 60 %-át kitevő 1 591 486 EUR összeget folyósítsanak az EGAA-ból a kérelemben igényelt pénzügyi hozzájárulás biztosítása érdekében. 38. Az EGAA igénybevételére vonatkozó javasolt határozatot az Európai Parlament és a Tanács közösen hozza meg, az Európai Parlament, a Tanács és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja értelmében[17]. Kapcsolódó jogi aktusok 39. A Bizottság az EGAA igénybevételéről szóló határozatra irányuló javaslatának benyújtásával egyidejűleg javaslatot nyújt be az Európai Parlamentnek és a Tanácsnak 1 591 486 EUR összegnek az érintett költségvetési sorba történő átcsoportosításra is. 40. A Bizottság az EGAA igénybevételéről szóló határozatra irányuló javaslatával egyidejűleg végrehajtási jogi aktus formájában pénzügyi hozzájárulásról szóló határozatot fogad el, amely abban az időpontban lép hatályba, amikor az Európai Parlament és a Tanács elfogadja az EGAA igénybevételéről szóló határozatjavaslatot. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (EGF/2014/012 BE/ArcelorMittal referenciaszámú kérelem) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről szóló, 2013. december 17-i 1309/2013/EU európai parlamenti és tanács rendeletre[18] és különösen annak 15. cikke (4) bekezdésére, tekintettel az Európai Parlament, a Tanács és a Bizottság közötti, a költségvetési fegyelemről, a költségvetési kérdésekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra[19] és különösen annak 13. cikkére, tekintettel az Európai Bizottság javaslatára, mivel: (1) Az Európai Globalizációs Alkalmazkodási Alap (a továbbiakban: EGAA) azzal a céllal jött létre, hogy támogatást nyújtson a globalizáció hatására a világkereskedelemben bekövetkezett fő strukturális változások miatt, vagy az 546/2009/EK rendelet[20] szerinti, a globális pénzügyi és gazdasági válság elhúzódása, vagy egy újabb globális pénzügyi és gazdasági válság következtében elbocsátott munkavállalóknak és tevékenységüket megszüntető önálló vállalkozóknak a munkaerőpiacon történő újbóli beilleszkedéshez. (2) Az EGAA éves maximális összege (2011-es árakon számítva) az 1311/2013/EU, Euratom tanácsi rendelet 12. cikkében meghatározottaknak megfelelően 150 millió EUR. (3) Belgium az ArcelorMittal Liège S.A. vállalatnál történt elbocsátásokra[21] tekintettel 2014. július 22-én az EGAA igénybevétele iránti kérelmet nyújtott be, amelyet az 1309/2013/EU rendelet 8. cikkének (3) bekezdése értelmében további információkkal egészített ki. A kérelem eleget tesz az 1309/2013/EU rendelet 13. cikkében az EGAA-ból folyósított pénzügyi hozzájárulás meghatározására vonatkozóan megállapított követelményeknek. (4) Az EGAA-t ezért igénybe kell venni a Belgium által benyújtott kérelem alapján nyújtandó, 1 591 486 EUR összegű pénzügyi hozzájárulás folyósítása érdekében, ELFOGADTA EZT A HATÁROZATOT: 1. cikk Az Európai Unió 2015. évi általános költségvetésének keretein belül az Európai Globalizációs Alkalmazkodási Alapból 1 591 486 EUR összeg igénybevételére kerül sor kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában ki kell hirdetni. Kelt Brüsszelben, -án/-én. az Európai Parlament részéről a Tanács részéről az elnök az elnök [1] HL L 347., 2013.12.20., 855. o. [2] Az Európai Parlament és a Tanács 2006. december 20-i 1893/2006/EK rendelete a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.). [3] Az 1309/2013/EU rendelet 7. cikkének (4) bekezdése alapján. [4] A Bizottság 2012. november 8-i 1046/2012/EU rendelete az új regionális bontásra vonatkozó idősorok továbbítása tekintetében a statisztikai célú területi egységek nómenklatúrájának (NUTS) létrehozásáról szóló 1059/2003/EK európai parlamenti és tanácsi rendelet végrehajtásáról (HL L 310., 2012.11.9., 34. o.). [5] Az EGAA-rendelet 3. cikkének a) pontja értelmében. [6] Forrás: Acélipari Világszövetség, Steel Statistical Yearbook 2014 (Acélstatisztikai évkönyv). [7] Összesített éves növekedési ütem. [8] Vö. a Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Cselekvési terv a versenyképes és fenntartható európai acélipar érdekében (COM(2013) 407). [9] Lásd az EGAA-adatbázist, amely a következő címen érhető el: http://ec.europa.eu/social/main.jsp?catId=582. [10] Az EGF/2009/022 BG/Kremikovtsi ügy (a Bizottság elutasította a kérelmet), az EGF/2012/010 RO/Mechel ügy (COM(2014) 255 final, 2014. május 7.), az EGF/2013/007 BE/Hainaut steel ügy (Duferco-NLMK) (COM(2014)..) és az EGF/2013/002 BE/Carsid ügy (COM(2014)...). [11] Az EGF/2010/007 AT/Steiermark-Niederösterreich ügy. A 2011. szeptember 27-i 2011/652/EU határozat (HL L 263., 2011.10.7., 9. o.). [12] Forrás: FOREM [13] Az újrafoglalkoztatási egységet („cellule de reconversion”) kifejezetten a csoportos elbocsátási eljárásra vonatkozó jogi kötelezettségek teljesítése céljából hozták létre. [14] Az IFAPME („Institut wallon de Formation en Alternance et des indépendants et Petites et Moyennes Entreprises”) állami oktatási intézmény, amely munkával kapcsolatos duális képzéseket nyújt tanulószerződéses gyakorlati képzések és a kkv-k vezetői számára nyújtott szakirányú képzések formájában. [15] Az EGAA pénzügyi hozzájárulása lehetővé teszi a belga hatóságok számára, hogy a kötelező időtartamot meghaladóan kiterjesszék az újbóli elhelyezkedés esélyét javító szolgáltatások nyújtását, valamint hogy kiegészítő intézkedéseket hajtsanak végre. Az EGAA-hoz kapcsolódó költségek kiszámítása tekintetében a belga hatóságok figyelembe veszik a jogi kötelezettség időszakában végrehajtott intézkedéseket (ez csak az „Újrafoglalkoztatás (támogatás / tanácsadás / integráció)” intézkedésre vonatkozik). Az újbóli elhelyezkedés esélyét javító szolgáltatások azon időtartamát, amelyet a kötelező időszakban nyújtottak, levonják az egyes érintett kedvezményezettek által igénybe vett szolgáltatások teljes időtartamából. [16] HL L 347., 2013.12.20., 884. o. [17] HL C 373., 2013.12.20., 1. o. [18] HL L 347., 2013.12.20., 855. o. [19] HL C 373., 2013.12.20., 1. o. [20] HL L 167., 2009.6.29., 26. o. [21] Az EGAA-rendelet 3. cikkének a) pontja értelmében.